2020. gada 17. decembrī Noteikumi Nr. 790

Rīgā (prot. Nr. 84 50. §)

**Grozījumi Ministru kabineta 1999. gada 16. februāra noteikumos Nr. 50 "Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība"**

Izdoti saskaņā ar likuma

"Par obligāto sociālo apdrošināšanu

pret nelaimes gadījumiem darbā un arodslimībām"

8. pantu un 12. panta otro daļu

1. Izdarīt Ministru kabineta 1999. gada 16. februāra noteikumos Nr. 50 "Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība" (Latvijas Vēstnesis, 1999, 48./49. nr.; 2001, 56. nr.; 2005, 4. nr.; 2008, 195. nr.; 2010, 29. nr.; 2011, 113. nr.; 2014, 144. nr.; 2015, 126. nr.; 2020, 93A., 104. nr.) šādus grozījumus:

1.1. aizstāt 7. punktā vārdus "nepārsniedz valsts sociālā nodrošinājuma pabalsta apmēru" ar vārdiem un skaitļiem "nepārsniedz valsts sociālā nodrošinājuma pabalsta apmēru, kāds noteikts Valsts sociālo pabalstu likuma 13. panta pirmās daļas 1. punktā minētajām personām";

1.2. aizstāt 38. punktā vārdus "un vecāku pabalsta turpinājumu" ar vārdiem "vecāku pabalsta turpinājumu, slimības palīdzības pabalstu un atbalstu dīkstāvē esošu darbinieku, pašnodarbināto personu un patentmaksātāju atlīdzības kompensēšanai (turpmāk – atbalsts par dīkstāvi)";

1.3. izteikt 39. punktu šādā redakcijā:

"39. Aprēķinot apdrošinātās personas vidējo apdrošināšanas iemaksu algu, lai noteiktu atlīdzību par darbspēju zaudējumu un atlīdzību par apgādnieka zaudējumu, mēneši, kuros nav reģistrēta apdrošināšanas iemaksu alga, jo persona saņēma dīkstāves pabalstu, dīkstāves palīdzības pabalstu, vecāku pabalsta turpinājumu, slimības palīdzības pabalstu un atbalstu par dīkstāvi, ir attaisnotie periodi."

2. Noteikumi stājas spēkā 2021. gada 1. janvārī.

Ministru prezidents A. K. Kariņš

Labklājības ministre R. Petraviča